สินเชื่อบุคคลออนไลน์ฮอต ซีไอเอ็มบีชี้ลูกค้านิยมขอกู้
ซีไอเอ็มบี ไทย เผยลูกค้านิยมขอสินเชื่อออนไลน์ คาดสมัครเพิ่มเป็น 1 หมื่นราย/เดือน ภายใน ส.ค.นี้
17 พ.ค. 2559

ซีไอเอ็มบี ไทย เผยลูกค้านิยมขอสินเชื่อออนไลน์ คาดสมัครเพิ่มเป็น 1 หมื่นราย/เดือน ภายใน ส.ค.นี้
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย เปิดเผยว่า หลังจากธนาคารได้เริ่มให้บริการขอสินเชื่อบุคคลผ่านช่องทางเว็บไซต์ของธนาคารเมื่อเดือน ส.ค. 2558 ได้รับการตอบรับดีเกินคาด โดยในช่วงแรกมียอดสมัครทยอยเพิ่มขึ้น จนขณะนี้มี 5,000 ราย/เดือน ภายในเวลาไม่ถึง 6 เดือน คิดเป็นสัดส่วนประมาณ 6-7% ของยอดสมัครสินเชื่อบุคคลทุกช่องทาง คาดว่ายอดสมัครสินเชื่อบุคคลออนไลน์จะเพิ่มเป็น 1 หมื่นราย/เดือน หรือคิดเป็น 10% ของยอดสมัครทั้งหมด ภายในเวลา 1 ปีนับจากเปิดให้บริการ
ทั้งนี้ หากลูกค้าหันมาใช้ช่องทางออนไลน์กันมากขึ้น ลูกค้าจะขอสินเชื่อด้วยอัตราดอกเบี้ยที่ถูกลง เพราะช่องทางนี้ทำให้ธนาคารประหยัดต้นทุนและสามารถคืนกำไรกลับไปที่ลูกค้าได้ ส่งผลให้ลูกค้าจะได้รับทั้งความง่าย เร็ว ประหยัดเวลา และจะประหยัดอัตราดอกเบี้ยอีกด้วย
สำหรับสินเชื่อบุคคลของธนาคารที่ลูกค้าให้ความสนใจมากที่สุด คือ สินเชื่อบุคคลเพอร์ซันแนลแคช อัตราดอกเบี้ย 18% นานสูงสุด 60 เดือน สำหรับพนักงานประจำผู้มีรายได้ 2 หมื่นบาทขึ้นไป เบื้องต้นจะให้บริการไปจนถึงสิ้นปีนี้
“ลูกค้ายุคใหม่ชอบที่จะค้นหาข้อมูลเพื่อหาสิ่งที่ดีที่สุดและทำธุรกรรมด้วยตัวเอง ธนาคารจึงต้องพัฒนาช่องทางและผลิตภัณฑ์ให้ตรงกับความต้องการลูกค้า” น.ส.อรอนงค์ กล่าว